PATVIRTINTA

Jonavos pradinės mokyklos Darbo tarybos

2018 m. rugsėjo 27 d. nutarimu Nr.1

**JONAVOS PRADINĖS MOKYKLOS DARBO TARYBOS REGLAMENTAS**

1. **BENDROJI DALIS**

1. Jonavos pradinės mokyklos darbo tarybos (toliau – darbo taryba) veiklos reglamentas (toliau – Reglamentas) nustato darbo tarybos funkcijas, veiklos ir darbo organizavimo pagrindus.

2. Darbo taryba – tai Jonavos pradinės mokyklos darbuotojus atstovaujantis organas, ginantis darbuotojų profesines, darbo ekonomines ir socialines teises bei atstovaujantis jų interesams. Darbo tarybą sudaro 3 nariai, išrinkti 1 metų kadencijai, kuri pradedama skaičiuoti nuo darbo tarybos įgaliojimų pradžios.

3. Darbo taryba savo veikloje vadovaujasi Lietuvos Respublikos įstatymais, reglamentuojančiais darbo santykius, Darbo kodeksu, šiuo Reglamentu ir kitais teisės aktais.

4. Darbo taryba, vykdydama savo funkcijas, atsižvelgia į visų Jonavos pradinės mokyklos darbuotojų teisėtus interesus, nediskriminuodama atskirų darbuotojų, savo veiklą grindžia nešališkumo, teisingumo, objektyvumo, tarnybinio bendradarbiavimo, geranoriškumo, viešumo principais.

5. Reglamentas tvirtinamas visų darbo tarybos narių bendru sutarimu darbo tarybos kadencijos laikotarpiui.

**II. NARYSTĖ DARBO TARYBOJE**

6. Darbuotojas darbo tarybos nariu laikomas nuo darbo tarybos rinkimų balsavimo rezultatų paskelbimo. Darbuotojas, esantis atsarginių darbo tarybos narių sąraše, darbo tarybos nariu vietoj narystę darbo taryboje pabaigusio darbuotojo tampa nuo darbo tarybos sprendimo, kuriuo patvirtinami jo, kaip naujo darbo tarybos nario, įgaliojimai, priėmimo.

7. Narystė darbo taryboje pasibaigia:

7.1. atsistatydinus iš darbo tarybos;

7.2. nutrūkus darbo santykiams;

7.3. mirus darbo tarybos nariui;

7.4. įsiteisėjus teismo sprendimui, kuriuo darbo tarybos nario išrinkimas į darbo tarybą pripažintas neteisėtu;

7.5. pasibaigus darbo tarybos kadencijai;

7.6. atstatydinus iš darbo tarybos, kai to raštu pareikalauja ne mažiau kaip trečdalis darbdavio ar darbovietės darbuotojų, turinčių rinkimų teisę. Darbo taryba, gavusi tokį darbuotojų rašytinį reikalavimą, ne vėliau kaip per tris savaites turi surengti slaptą darbuotojų balsavimą, kuris yra teisėtas, jeigu jame dalyvauja daugiau kaip pusė rinkimų teisę turinčių darbdavio ar darbovietės darbuotojų. Darbo tarybos narys atstatydinamas, jeigu už tai balsavo daugiau kaip du trečdaliai balsuojant dalyvavusių darbuotojų.

**III. DARBO TARYBOS VEIKLOS ORGANIZAVIMAS**

8. Darbo taryba savo įgaliojimus įgyja ir pradeda vykdyti šioje Darbo kodekse nustatytas funkcijas susirinkusi į pirmąjį posėdį.

9. Darbo tarybos nariai pirmajame darbo posėdyje darbo tarybos narių balsų dauguma iš savo narių išsirenka darbo tarybos pirmininką ir sekretorių.

10. Darbo tarybos pirmininkas:

10.1. šaukia darbo tarybos posėdžius ir jiems pirmininkauja;

10.2. atstovauja darbo tarybai santykiuose su darbuotojais, darbdaviu, profesinėmis sąjungomis ir trečiaisiais asmenimis;

10.3. rengia metinės darbo tarybos veiklos ataskaitos projektą ir pateikia Jonavos pradinės mokyklos darbuotojams darbo tarybos patvirtintą ataskaitą;

10.4. ne vėliau kaip per mėnesį nuo darbo tarybos įgaliojimų pradžios informuoja Valstybinės darbo inspekcijos Kauno skyrių apie darbo tarybos sudarymą;

10.5.  turi kitas šioje tvarkoje ir kituose įstatymuose bei darbo tarybos veiklos reglamente, kuris tvirtinamas pirmajame darbo tarybos posėdyje, nustatytas teises.

11**.** Darbo tarybos sekretorius:

11.1. tvarko ir saugo darbo tarybos dokumentaciją;

11.2. elektroniniu paštu informuoja darbo tarybos narius ir Jonavos pradinės mokyklos direktorių apie šaukiamo darbo tarybos posėdžio datą, laiką, vietą, darbotvarkę;

11.3. rašo darbo tarybos posėdžio protokolą;

11.4. atlieka kitus darbo tarybos pirmininko pavedimus.

12. Kai darbo tarybos sekretorius laikinai negali eiti savo pareigų, jį pavaduoja darbo tarybos pirmininko paskirtas darbo tarybos narys.

13. Darbo tarybos veiklos forma yra posėdžiai. Darbo tarybos posėdžiai organizuojami ne rečiau kaip 2 kartus per metus darbo tarybos pirmininko iniciatyva. Į posėdį gali būti kviečiami Jonavos pradinės mokyklos direktorius, darbuotojai, kiti asmenys, prireikus – atitinkamos srities ekspertai

14. Klausimus (prašymus) svarstymui darbo tarybos posėdyje turi teisę pateikti darbo tarybos nariai, Jonavos pradinės mokyklos direktorius ir darbuotojai elektroniniu paštu ar asmeniškai. Prašyme turi būti aiškiai ir suprantamai suformuluota klausimo esmė, nurodomos klausimo sprendimui svarbios aplinkybės (esant galimybei, pridedami reikiami dokumentai), siūlomas sprendimas. Prašymus priima ir registruoja darbo tarybos sekretorius, apie įregistruotą prašymą nedelsiant informuoja darbo tarybos pirmininką.

15. Jeigu prašyme teikiamas svarstyti klausimas nepriklauso darbo tarybos kompetencijai, darbo tarybos pirmininkas per 3 darbo dienas nuo prašymo įregistravimo, nurodydamas motyvus, grąžina prašymą pateikusiam asmeniui. Jeigu klausimas pateikiamas nesilaikant Reglamento 14 punkte nustatytų reikalavimų, darbo tarybos pirmininkas per 3 darbo dienas nuo prašymo įregistravimo, nurodydamas motyvus, grąžina prašymą pateikusiam asmeniui ir paprašo jį papildyti.

16. Anoniminiai prašymai darbo taryboje nesvarstomi..

17. Darbo tarybos pirmininkas, gavęs informaciją ar registruotus prašymus, sudaro darbo tarybos posėdžio darbotvarkę ir, suderinęs su darbo tarybos nariais, nustato posėdžio laiką ir vietą.

18. Darbo tarybos posėdis rengiamas ne vėliau kaip per 10 darbo dienų nuo prašymo svarstyti klausimą darbo tarybos posėdyje įregistravimo. Jei prašymas grąžinamas jį pateikusiam asmeniui papildyti, šiame punkte nurodytas terminas skaičiuojamas nuo papildyto prašymo pateikimo datos.

19. Apie šaukiamo darbo tarybos posėdžio vietą ir laiką į posėdį kviečiamiems asmenims pranešama ne vėliau kaip prieš 3 darbo dienas, išskyrus atvejus, kai visi kviečiamieji sutinka su ankstesne posėdžio data.

20. Į posėdį kviečiamiems asmenims išsiunčiama posėdžio darbotvarkė.

21. Darbo tarybos posėdžiai vyksta darbo metu.

22. Darbo tarybos posėdyje svarstomi tik į darbotvarkę įtraukti klausimai. Papildomi klausimai gali būti svarstomi tik bendru visų darbo tarybos narių sutarimu, esant reikalui atidedant sprendimų priėmimą kitam posėdžiui.

23. Posėdžiui pirmininkauja darbo tarybos pirmininkas. Jis patikrina, ar dalyvauja visi darbo tarybos nariai, pateikia tvirtinti posėdžio darbotvarkę ir vadovauja klausimų svarstymui, teikia juos balsavimui.

24. Darbo tarybos sprendimai įforminami protokolu. Protokole nurodomi darbo tarybos sprendimo motyvai, pateikiami paaiškinimai. Posėdžio protokolą ne vėliau kaip per 3 darbo dienas nuo posėdžio dienos parengia ir pasirašo darbo tarybos sekretorius bei teikia darbo tarybos pirmininkui pasirašyti.

**IV. DARBO TARYBOS TEISĖS IR PAREIGOS**

25. Darbo taryba turi teisę:

25.1. dalyvauti informavimo, konsultavimo ir kitose dalyvavimo procedūrose, kuriomis darbuotojai ir jų atstovai įtraukiami į Jonavos pradinės mokyklos sprendimų priėmimą.

25.2. darbo kodekso ir kitų įstatymų nustatytais atvejais ir terminais gauti iš Jonavos pradinės mokyklos direktoriaus ir iš valstybės, savivaldybių institucijų ir įstaigų informaciją, reikalingą savo funkcijoms atlikti;

25.3. teikti Jonavos pradinės mokyklos direktoriui pasiūlymus dėl ekonominių, socialinių ir darbo klausimų, aktualių darbuotojams Jonavos pradinės mokyklos direktoriaus sprendimų, darbo teisės normų įgyvendinimo;

25.4.  inicijuoti kolektyvinį darbo ginčą dėl teisės, jeigu Jonavos pradinės mokyklos direktorius nevykdo darbo teisės normų reikalavimų ar darbo tarybos ir darbdavio susitarimų;

25.5. esant būtinybei aptarti svarbius darbuotojų ekonominius, socialinius ir darbo klausimus, sušaukti visuotinį Jonavos pradinės mokyklos darbuotojų susirinkimą (konferenciją), suderinus su Jonavos pradinės mokyklos direktoriumi susirinkimo (konferencijos) datą, laiką ir vietą;

25.6. atlikti kitus veiksmus, neprieštaraujančius šiam kodeksui, kitoms darbo teisės normoms, ir veiksmus, nustatytus darbo teisės normose ar darbo tarybos ir darbdavio susitarimuose.

26. Darbo taryba privalo:

26.1. atlikti savo funkcijas laikydamasi Darbo kodekso, kitų įstatymų ir kitų darbo teisės normų reikalavimų bei darbo tarybos ir Jonavos pradinės mokyklos direktoriaus susitarimų;

26.2. atlikdama savo funkcijas, atsižvelgti į visų Jonavos pradinės mokyklos darbuotojų teises ir interesus, nediskriminuoti atskirų darbuotojų;

26.3. informuoti darbuotojus apie savo veiklą kiekvienais metais viešai pateikdama Jonavos pradinės mokyklos darbuotojams metinės darbo tarybos veiklos ataskaitą ar kitu Reglamente nustatytu būdu;

**V. JONAVOS PRADINĖS MOKYKLOS DIREKTORIAUS IR DARBO TARYBOS SUSITARIMAS**

27. Darbdavys ir darbo taryba gali sudaryti rašytinį susitarimą, kuriame būtų aptarti svarbiausi darbo tarybos kompetencijos įgyvendinimo, veiklos organizavimo, finansavimo, papildomų garantijų darbo tarybos nariams jų veiklos vykdymo laikotarpiu nustatymo ir kiti susiję klausimai, skatinantys darbo tarybos ir darbdavio bendradarbiavimą.

28. Darbdavio ir darbo tarybos susitarime negalima tartis dėl darbuotojų darbo sąlygų, darbo užmokesčio, darbo ir poilsio laiko ir kitų klausimų, kurie reglamentuotini Jonavos pradinės mokyklos darbuotojams taikomoje kolektyvinėje sutartyje.

29. Darbdavio ir darbo tarybos susitarimas sudaromas terminuotam laikui. Jo galiojimo trukmė negali būti ilgesnė negu vieni metai po jį sudariusios darbo tarybos kadencijos pabaigos.

30. Darbdavio ir darbo tarybos susitarimą bet kuri iš šalių gali nutraukti įspėjusi raštu kitą šalį bent prieš tris mėnesius. Ši nuostata taikoma ir tuo atveju, kai išrenkama nauja darbo taryba ir galioja darbdavio ir buvusios darbo tarybos sudarytas susitarimas.

**VI. BAIGIAMOSIOS NUOSTATOS**

31. Darbo tarybos veikla pasibaigia:

31.1. kai nutrūksta darbdavio veikla, nesant teisių perėmėjo, ar nutraukiama Jonavos pradinės mokyklos veikla, jos darbuotojų neperkėlus į kitą darbdavio darbovietę;

31.2. kai pasibaigia darbo tarybos kadencija;

31.3. kai darbo taryboje lieka mažiau kaip trys jos nariai ir atsarginių darbo tarybos narių sąraše nėra nė vieno kandidato, turinčio teisę tapti darbo tarybos nariu;

31.4. darbo tarybos sprendimu, priimtu daugiau kaip dviem trečdaliais darbo tarybos narių balsų;

31.5. kai Jonavos pradinė mokykla sujungiama ar prijungiamas prie kitos įmonės, įstaigos ar organizacijos ir Jonavos pradinėje mokykloje veikusi darbo taryba susitaria su įgaliojimų perėmėjo darbo taryba dėl naujos darbo tarybos rinkimų. Taip nesusitarus, Jonavos pradinėje mokykloje veikusi darbo taryba išlaiko savo įgaliojimus atstovauti Jonavos pradinėje mokyklos darbuotojams iki savo kadencijos pabaigos arba naujos darbo tarybos sudarymo įgaliojimų perdavėjo įstaigoje, atsižvelgiant į tai, kuris terminas trumpesnis.

32. Naujos darbo tarybos rinkimo procedūra pradedama likus ne mažiau kaip 3 mėnesiams iki darbo tarybos kadencijos pabaigos arba per mėnesį nuo 31.3, 31.4 ir 31.5 papunkčiuose nustatytų aplinkybių atsiradimo. Naujos darbo tarybos rinkimus privalo inicijuoja darbo taryba, pasiūlydama Jonavos pradinės mokyklos direktoriui sudaryti rinkimų komisiją Darbo kodekso nustatyta tvarka.

Apie darbo tarybos veiklos pabaigą Reglamento 31.1, 31.2 ir 31.3 punktų pagrindais, kai nauja taryba nesudaroma per 6 mėnesius, Valstybinės darbo inspekcijos Kauno teritorinis skyrius informuojamas Darbo kodekso nustatyta tvarka.

33. Reglamento tobulinimą ir atnaujinimą inicijuoja darbo tarybos pirmininkas. Pakeitimai svarstomi darbo tarybos posėdyje ir priimami bendru darbo tarybos narių sutarimu.

34. Sprendimai dėl Reglamente nenumatytų su darbo tarybos veikla susijusių procedūrinių klausimų priimami darbo tarybos posėdyje bendru visų dalyvaujančių narių sutarimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_